google/wiki40b huggingface dataset:
Έγκωμη Λευκωσίας

Τοποθεσία

Η Έγκωμη βρίσκεται σε απόσταση 3 χιλιομέτρων νοτιοδυτικά της Λευκωσίας. Στα βόρεια συνορεύει με τον Άγιο Δομέτιο, στα ανατολικά με τον Δήμο Λευκωσίας, στα νότια με τον Στρόβολο, στα νοτιοδυτικά με τη Λακατάμια, στα δυτικά με το Παλαιομέτοχο και την Κοκκινοτριμιθιά και στα βορειοδυτικά με τον Γερόλακκο.

Ονομασία

Η ονομασία Έγκωμη προέρχεται από τις λέξεις Νέα Κώμη (νέα πόλη). Αρχικά ονομαζόταν Νέγκωμη και τελικά η ονομασία έγινε Έγκωμη.

Ιστορία

Μετά το 1567 οι Βενετοί κατακτητές της Κύπρου κατεδάφισαν τα λουζινιακά τείχη ώστε να κτίσουν τα σημερινά βενετικά τείχη της Λευκωσίας, τα οποία είχαν μικρότερη περίμετρο, για αύξηση της αμυντικής δυνατότητας. Μαζί με τα λουζινιακά τείχη κατεδαφίστηκαν σπίτια, εκκλησίες και μοναστήρια. Οι άστεγοι κάτοικοι των οικισμών που κατεδαφίστηκαν μετακινήθηκαν νοτιοδυτικά της Λευκωσίας ιδρύοντας την Έγκωμη.

Δημαρχείο

Το 1986 πραγματοποιήθηκε δημοψήφισμα στην κοινότητα μέσα από το οποίο οι κάτοικοι υπερψήφισαν την μετεξέλιξη της κοινότητας τους σε δήμο.

Αθλητικά σωματεία και αθλητικές εγκαταστάσεις

Το κυριότερο αθλητικό σωματείο με έδρα την Έγκωμη είναι η ΕΘΑ Έγκωμης, η οποία έχει κατακτήσει τίτλους πρωταθλήματος και κυπέλλου στην καλαθοσφαίριση. 
Στην έκταση του Δήμου Έγκωμης βρίσκονται το Μακάρειο Στάδιο, το Κλειστό Γυμναστήριο Ελευθερία και το Λευκόθεο Κλειστό Γυμναστήριο.
Κιτρέα η πλατύφυλλος

Περιγραφή

Διαθέτει ένα μοναδικό πικάντικο άρωμα. Ο καρπός έχει διάμετρο περίπου 6 εκατοστά, συχνά με ελαφρώς προεξέχοντα άκρα, και συνήθως πωλείται, ενώ ακόμα είναι πράσινος, αν και κιτρινίζει καθώς φτάνει στην πλήρη ωριμότητα. Είναι μεγαλύτερο, με παχύτερο φλοιό και με λιγότερο έντονα εσπεριδοειδή αρωματικά απ' ό,τι το Μεξικάνικο μοσχολέμονο Κey lime (Citrus aurantifolia).

Προέλευση

Τα μοσχολέμονα προέρχονται από τη Μέση Ανατολή και για πρώτη φορά καλλιεργήθηκαν σε μεγάλη κλίμακα στην Περσία  (σημερινό Ιράν)  και το νότιο Ιράκ.

Χρήσεις

Το Περσικό μοσχολέμονο είναι ευρέως διαθέσιμο και αποξηραμένο, καθώς με αυτή τη μορφή χρησιμοποιείται συχνά στην Περσική κουζίνα.
Πτωχοπρόδρομος

Το περιεχόμενο

Τα λεγόμενα Πτωχοπροδρομικά είναι σύμφωνα με τους περισσότερους ειδικούς τέσσερα, αν και εκφράζεται η άποψη ότι ίσως στην ίδια ομάδα να ανήκουν και περισσότερα.
Αυτός ή αυτοί που συνέταξαν τα τέσσερα Πτωχοδρομικά, πάντως, αναφέρονται αποκλειστικά στο βίο του «Πτωχοπροδρόμου», το όνομα του οποίου οικειοποιούνται πιθανώς για λόγους ευρύτερης κυκλοφορίας ή για λόγους εντυπωσιασμού του κοινού, μια και το όνομα του Προδρόμου και η μεγάλη πείνα που τον βασάνιζε είχαν μείνει παροιμιώδεις.
Τα χειρόγραφα δεν βρέθηκαν όλα μαζί, αλλά με διαφορά δύο αιώνων. Οι ειδικοί από το ύφος τους όμως εκτιμούν ότι πρωτογράφηκαν ή συντάχθηκαν κατά τον 12ο αιώνα και σε μια περίοδο 20-70 ετών. Όλα έχουν στην εισαγωγή τους το όνομα του συγγραφέα και αναφέρουν "Στίχοι του Θεοδώρου του Πτωχοπροδρόμου" εκτός από ένα που αναφέρει "Στίχοι του Ιλαρίωνος Μοναχού του Πτωχοπροδρόμου" -κάτι που δεν σημαίνει απαραιτήτως άλλο πρόσωπο, αφού όταν μονάζει κάποιος αλλάζει και το κοσμικό όνομά του.
Τα ποιήματα αναφέρονται με αυτοσαρκασμό και καυστική κριτική στην πείνα και τις κακουχίες ή την κακομεταχείριση που υπέστη ο ήρωάς τους. Το πρώτο αναφέρεται στα δεινά που πέρασε στα 12 χρόνια του γάμου του με μια "μάχιμη γυναίκα" όπως την αποκαλεί και που όπως προκύπτει από την ανάγνωση του ποιήματος, ήταν η χαρακτηριστική περίπτωση της βασανιστικής συντρόφου. Τον έβριζε διαρκώς για ανεπρόκοπο και έλεγε πόσο κατώτερός της ήταν και ότι έπρεπε να είχε παντρευτεί μια όμοιά του - κουτσοπάρδαλη, απένταρη, κόρη ταβερνιάρη, όπως αναφέρει ο ίδιος. Τού παραπονιόταν ότι δεν της είχε φτιάξει ένα φουστάνι, ότι δεν την πήγαινε σε γιορτές, ότι δεν της είχε πάρει ούτε ένα ζευγάρι παπούτσια και άλλα πολλά. Συχνά τον άφηνε νηστικό και μια μέρα απελπισμένος μεταμφιέστηκε σε Ρώσο μοναχό για να μπορέσει να φάει στο ίδιο τραπέζι με τα παιδιά του, έστω και ως ξένος.
Στο δεύτερο ποίημα αναφέρεται στις δυσκολίες του να θρέψει τα πολλά παιδιά του και τους συγγενείς που εξαρτώνταν από αυτόν και ζητάει την ελεημοσύνη του βασιλιά.
Στο τρίτο και στο τέταρτο μιλάει ως μοναχός, αλλά πρόκειται για διαφορετικά έργα. Στο ένα περιγράφει τις καταχρήσεις των ηγούμενων των μοναστηριών, που όταν π.χ. αρρώσταιναν οι ίδιοι έφερναν τους καλύτερους γιατρούς ενώ όταν αρρώσταιναν οι απλοί μοναχοί τους επέβαλαν ως θεραπεία τριήμερη νηστεία και τους συνιστούσαν ως φάρμακο λίγο κρεμμυδάκι. Λέει μάλιστα ο Πτωχοπρόδρομος στον Μανουήλ Κομνηνό -στον οποίο απευθύνονται οι στίχοι- να πάρει τον συγκεκριμένο ηγούμενο για γιατρό του παλατιού να βρει την υγειά του. Το έργο τελειώνει με τον Πτωχοπρόδρομο να ζητάει όπως πάντα βοήθεια.
Στο άλλο πάλι ως ως μοναχός αναθεματίζει τη μόρφωσή του και αναθυμάται τη φράση "μάθε παιδί μου τα γραμματικά" που του είχε πει κάποτε ο πατέρας του για να προκόψει. Παρομοιάζει τώρα τη ζωή με ένα σωρό απαίδευτων επαγγελματιών και τους βρίσκει όλους καλύτερούς του, ενώ εκείνος "δεν μπορεί να γεμίσει την κοιλιά του με τον Όμηρο".

     *Τί δὲ λοιπόν, ἂν ἔμαθα τοῦ κόσμου τὰ βιβλία,
     *καὶ τὸ ψομὶν ἐπιθυμῶ, πότε νὰ τὸ χορτάσω;
Θρησκεία στη Βουλγαρία

Η Βουλγαρία είναι παραδοσιακά ένα χριστιανικό κράτος από την εποχή της υιοθέτησης του χριστιανισμού ως επίσημη θρησκεία το 865. Το κυρίαρχο δόγμα στη χώρα είναι το ανατολικό ορθόδοξο, το οποίο εκφράζεται εκεί από τη Βουλγαρική Ορθόδοξη Εκκλησία. Κατά τη διάρκεια της οθωμανικής κατοχής των Βαλκανίων, το σουνιτικό ισλάμ επεκτάθηκε και στα εδάφη της Βουλγαρίας. Μικρότερες επιρροές στη χώρα έχει η καθολική εκκλησία και ο προτεσταντισμός.
Το Σύνταγμα της Βουλγαρίας ορίζει τον ορθόδοξο χριστιανισμό ως «παραδοσιακή» θρησκεία της χώρας, αλλά εγγυάται την ελεύθερη άσκηση όλων των θρησκειών. Η Βουλγαρία δεν έχει βιώσει κάποια σημαντική εθνική ή θρησκευτική αντιπαράθεση, σε αντίθεση με την περίπτωση της πρώην Γιουγκοσλαβίας στη δεκαετία του 1990. Οι θρησκευτικές κοινότητες στη χώρα συνυπάρχουν ειρηνικά. Στην πραγματικότητα, η πρωτεύουσα Σόφιας είναι γνωστή για τη λεγόμενη πλατεία Θρησκευτικής Ανοχής. Η εκκλησία της Αγίας Νεδέλια, ο καθεδρικός ναός του Αγίου Ιωσήφ, το Τζαμί Μπάνια Μπασί και η συναγωγή της Σόφιας βρίσκονται εντός του ιστορικού κέντρου της πόλης.

Χριστιανισμός στη Βουλγαρία

Η κυρίαρχη θρησκεία στη Βουλγαρία είναι ο Ανατολικός Ορθόδοξος Χριστιανισμός, που ομολογείται από την κυρίαρχη εθνική ομάδα, τους Βούλγαρους, οι οποίοι είναι μέλη της Βουλγαρικής Ορθόδοξης Εκκλησίας. Άλλες ορθόδοξες εκκλησίες που εκπροσωπούνται στη χώρα από μειονότητες είναι η Ρωσική Ορθόδοξη Εκκλησία, η Ουκρανική Ορθόδοξη Εκκλησία, η Ρουμανική Ορθόδοξη Εκκλησία και η Ελληνική Ορθόδοξη Εκκλησία.
Ο χριστιανισμός καθιερώθηκε στην πρώτη Βουλγαρική Αυτοκρατορία υπό τον βασιλιά Μπόρις Α΄, στα μέσα του 9ου αιώνα, παρότι είχε ρίζες στα Βαλκάνια από τον 1ο αιώνα και τα κηρύγματα του Αποστόλου Παύλου. Η άνοδος της αυτοκρατορίας θα συμβάλει στη δημιουργία της Αυτοκέφαλης Ορθόδοξης Βουλγαρικής Εκκλησίας το 919. Η Ορθόδοξη Βουλγαρική Εκκλησία είναι η αρχαιότερη μεταξύ των Σλαβικών Ορθοδόξων Εκκλησιών και επηρέασε σημαντικά μέσω της πλούσιας λογοτεχνικής και πολιτιστικής της δραστηριότητες στον Μεσαίωνα, καθώς και της καθιέρωσης της κυριλλικής γραφής στη Βουλγαρία.
Μίνι-Ποσειδώνας

O μίνι-Ποσειδώνας ή υποποσειδώνας (μερικές φορές γνωστός ως νάνος αερίου ή μεταβατικός πλανήτης) είναι ένας πλανήτης με μάζα μέχρι  10 γήινες μάζες (M⊕), λιγότερο ογκώδης από τον Ουρανό και τον Ποσειδώνα, οι οποίοι έχουν περίπου 14,5 (M⊕) και 17 (M⊕), αντίστοιχα. Οι Μίνι-Ποσειδώνες έχουν παχιές ατμόσφαιρες υδρογόνου–ηλίου, μάλλον με βαθιά στρώματα πάγου, βράχου ή υγρούς ωκεανούς (από νερό, αμμωνία, ένα μείγμα και των δύο, ή βαρύτερες πτητικές ουσίες).
Οι θεωρητικές μελέτες αυτών των πλανητών βασίζονται  στις γνώσεις που έχουμε σχετικά με τον Ουρανό και τον Ποσειδώνα. Χωρίς πυκνή ατμόσφαιρα, θα μπορούσαν να χαρακτηριστούν ως ωκεάνιοι πλανήτες. Υπολογίζεται ότι διαχωριστική γραμμή ανάμεσα σε ένα βραχώδη και ένα αέριο πλανήτη είναι περίπου 1,6 με 2,0 γήινες ακτίνες. Πλανήτες με μεγαλύτερη ακτίνα και μετρούμενες μάζες είναι ως επί το πλείστον χαμηλής πυκνότητας και απαιτούν μια εκτεταμένη ατμόσφαιρα  ώστε να εξηγηθούν οι μάζες και οι ακτίνες τους. Επίσης οι εμπειρικές παρατηρήσεις δείχνουν ότι οι πλανήτες με μεγαλύτερη ακτίνα από περίπου 1,6 γήινες ακτίνες (με 6 γήινες μάζες περίπου) εμπεριέχουν σημαντικές ποσότητες πτητικών ουσιών ή αερίου Ηλίου (τέτοιοι πλανήτες φαίνεται να έχουν μια ποικιλία από συνθέσεις που δεν εξηγούνται από μια ενιαία σχέση μάζας–ακτίνας, όπως αυτή που βρέθηκε σε βραχώδεις πλανήτες). Παρόμοια αποτελέσματα επιβεβαιώνονται και από άλλες μελέτες. Όσο για τη μάζα, το κατώτερο όριο μπορεί να διαφέρει για διαφορετικούς πλανήτες ανάλογα με τις συνθέσεις τους, η διαχωριστική μάζα μπορεί να ποικίλει από μία γήινη μάζα μέχρι και στο υψηλό όριο των 20 γήινων μαζών (M⊕).
Προφήτης Ηλίας Ηρακλείου

Αρχαία χρόνια

Στο ύψωμα Ρόκκα αρχαιολογικές έρευνες έδειξαν ότι βρισκόταν η ακρόπολη της αρχαίας πόλης Λύκαστος, που αναφέρεται στον Όμηρο. Μεγαλύτερο ενδιαφέρον απέκτησε στα βυζαντινά χρόνια. Ο Νικηφόρος Φωκάς, αφού κυρίευσε το Χάνδακα από τους Σαρακηνούς, το 961 κατεδάφισε την πόλη και οικοδόμησε ισχυρό φρούριο, στο ύψωμα Ρόκκα, το οποίο ονόμασε Τέμενος. Για την ίδρυση του νέου φρουρίου μαθαίνουμε από το Βυζαντινό συγγραφέα Λέοντα Διάκονο.

Ενετοκρατία

Οι Βενετοί έδωσαν επίσης μεγάλη σημασία στο φρούριο, που το ονόμασαν oppidum fortissimum και από αυτό ονόμασαν και την περιοχή επαρχία Τεμένους. Το Κανλί Καστέλι ήταν στα χρόνια αυτά βούργος, δηλαδή οικισμός των βιλάνων (των καλλιεργητών της γης, των κτημάτων μεγάλων φεουδαρχών ιδιοκτητών της περιοχής).
Το Castello Temene παραχωρήθηκε ως φέουδο αρχικά στην οικογένεια Κορέσι και έπειτα στους Κορνάρους και τέλος στον Μπενέτο Κουερίνι. Στη διάρκεια της Επανάστασης των Αγιοστεφανιτών ο πρώτος Δούκας της Κρήτης Ιάκωβος Τιέπολος βρήκε καταφύγιο στο φρούριο αυτό, όπου συγκέντρωσε το στρατό του και έκανε αντεπίθεση  κατά του Σανούδου, Δούκα της Νάξου. Οι Ενετοί απέδωσαν ακόμα μεγαλύτερη σημασία στο φρούριο και αυτό φαίνεται από τις πολλές επισκευές που του έγιναν μετέπειτα.

Τουρκοκρατία

Το 1669 οι Τούρκοι κατακτούν την Κρήτη και το φρούριο παραχωρήθηκε με σουλτανικό φιρμάνι στον προδότη του Χάνδακα Αντρέα Μπαρότσι.Ονομάστηκε Κανλί Καστέλι, δηλαδή Ματωμένο Φρούριο, σε ανάμνηση της ταπεινωτικής ήττας των Τούρκων από τους Βενετοκρητικούς το 1647.

Νεότερα χρόνια

Το χωριό έδωσε το παρών σε όλες τις μάχες της Κρήτης αλλά και στην Εθνική Αντίσταση. Το 1955 άλλαξε η ονομασία από Κανλί Καστέλι σε Προφήτης Ηλίας, λόγω του ναού. Τα τελευταία χρόνια συζητάται το ενδεχόμενο να επιστρέψει η παλιά ονομασία.
Διεθνής αναγνώριση της Δημοκρατίας της Σαχάρας

Η Δημοκρατία της Σαχάρας έχει αναγνωριστεί σήμερα από συνολικά 84 κράτη μέλη του ΟΗΕ και την Νότια Οσετία. Εκ των κρατών μελών του ΟΗΕ, τα 37 απέσυραν την αναγνώριση. Αναλυτικά:
Ευρωπαϊκό πρωτάθλημα υδατοσφαίρισης

Το Ευρωπαϊκό πρωτάθλημα υδατοσφαίρισης είναι η ανώτερη διοργάνωση του αθλήματος μεταξύ εθνικών ομάδων των κρατών της Ευρώπης. Υπάρχει ανδρικό και γυναικείο πρωτάθλημα και διοργανώνεται από την Ευρωπαϊκή ομοσπονδία γνωστή ως LEN από τα αρχικά: Ligue Européenne de Natation.

Ιστορικό

Το πρώτο Ευρωπαϊκό πρωτάθλημα υδατοσφαίρισης διεξήχθη το 1926 στη Βουδαπέστη, μόνο για τους άνδρες. Το αντίστοιχο γυναικείο πρωτάθλημα ξεκίνησε το 1985 στο Όσλο. Διεξάγονται κάθε δύο χρόνια.
Μέχρι το 1999 το πρωτάθλημα γουότερ-πόλο διεξαγόταν ως μέρος του ευρωπαϊκού πρωταθλήματος υγρού στίβου. Στη συνέχεια αποφασίστηκε να διεξάγεται χωριστά. Ως το 2003 γινόταν ανά διετία τις μονές χρονιές αλλά από το 2006 γίνεται τις άρτιες.
Η ελληνική εθνική ομάδα ανδρών έχει λάβει μέρος σε 15 τελικές φάσεις με πρώτη το 1970. Από το 1979 συμμετέχει συνεχώς. Η καλύτερη θέση που έχει καταλάβει είναι η 4η το 1999. Η γυναικεία εθνική ομάδα συμμετέχει από το 1989 κι έχει τερματίσει 4η δύο φορές, το 1995 και το 2001.

2008

Η Εθνική Ελλάδας κατέλαβε την 6η θέση στις γυναίκες και την 11η θέση στους άνδρες στη διοργάνωση του 2008, η οποία ολοκληρώθηκε στις 13 Ιουλίου του 2008 στη Μάλαγα της Ισπανίας. Τον τίτλο κατέκτησε στους άνδρες στην παρθενική του εμφάνιση το Μαυροβούνιο, με νίκη στον τελικό επί της Σερβίας, με 6-5 στην παράταση. Το χάλκινο μετάλλιο κατέκτησε επίσης στην παράταση η Ουγγαρία, νικώντας την Κροατία, με 15-14. Στις γυναίκες, η Ρωσία κατέκτησε για δεύτερη συνεχή φορά το τρόπαιο, κερδίζοντας στον τελικό στις 12 Ιουλίου την οικοδέσποινα Ισπανία με 9-8.

Άνδρες

Στους άνδρες κυρίαρχη είναι η Ουγγαρία με 12 τίτλους. Τα 33 πρωταθλήματα έχουν κατακτήσει οκτώ χώρες.

Γυναίκες

Στις γυναίκες κυρίαρχες είναι η Ιταλία και η Ολλανδία που μοιράζονται από 5 χρυσά. Τα 17 πρωταθλήματα έχουν κατακτήσει πέντε χώρες.
De transitu beatae Mariae virginis

To De transitu beatae Mariae virginis (Περί μεταστάσεως της μακαρίας Παρθένου Μαρίας) είναι απόκρυφο κείμενο που κυκλοφόρησε στη λατινική και στην ελληνική γλώσσα σχετικά με την κοίμηση της Θεοτόκου με το όνομα του Ευαγγελιστή Ιωάννη.

Περιεχόμενο

Περιγράφει στοιχεία απότη ζωή της Παρθένου Μαρίας μετά την ανάσταση του Ιησού.Η επικοινωνία της με τους μαθητές του Χριστού, η κοίμηση της,η μετάστασή της στους ουρανούς,οι εμφανίσεις της με διάφορα βιβλικά πρόσωπα και η κάθοδός της στον Άδη. Για πρώτη φορά έχουμε μνεία για την ενσώματη μετάσταση της Θεοτόκου. Το κείμενο προέρχεται μάλλον από τις αρχές του 5ου αιώνα. Στηρίζεται σε παλαιότερο ελληνικό πρωτότυπο.
Λουίζα Μαρία Αδελαΐδα των Βουρβόνων

Βιογραφία

Στις 5 Απρλίου του 1769 παντρεύτηκε τον δούκα της Ορλεάνης Λουδοβίκο Φίλιππο Β΄ τον αποκαλούμενο Φίλιππο - Ισότητα  και πατέρα του βασιλιά της Γαλλίας (1830 - 1848) Λουδοβίκου Φιλίππου Α΄.
Μετά τον αποκεφαλισμό του συζύγου της (1793) δραπέτευσε με τα παιδιά της στην εξορία όπου έζησε ως το 1815 διάστημα που πέθαναν οι δύο μικρότεροι γιοί της.
Άννα Θεολόγου

Βιογραφικά στοιχεία

Η Άννα Θεολόγου γεννήθηκε στη Λεμεσός στις 12 Μαρτίου 1986. Κατάγεται από το Λευκόνοικο. Μέχρι δύο ετών έζησε στη Σαουδική Αραβία, ακολούθησαν δύο χρόνια στη Λεμεσό και μετέπειτα εγκαταστάθηκε στη Λευκωσία. Ομιλεί, πέρα από την ελληνική, την αγγλική, τη γαλλική και την ιταλική γλώσσα. Σπούδασε οικονομικές επιστήμες στο Πανεπιστήμιο Κύπρου. Ακολούθησε μεταπτυχιακές σπουδές στα νομισματικά και χρηματοοικονομικά στο ίδιο πανεπιστήμιο. Στη συνέχεια ακολούθησε μεταπτυχιακές σπουδές (MBA) στη διαχείριση ενεργειακών πόρων στο Ευρωπαϊκό Πανεπιστήμιο Κύπρου. Είναι οικονομολόγος.
Είναι νυμφευμένη με τον Μιχάλη Οράτη και έχει 1 κόρη.

Πολιτική διαδρομή

Αρχικά εντάχθηκε στην Αλληλεγγύη. Μετά την απόφαση του Κινήματος Αλληλεγγύης για εκλογική συνεργασία με το ΕΥΡΩΚΟ, αποχώρησε και υπέβαλε υποψηφιότητα στις βουλευτικές εκλογές του 2016 με τη Συμμαχία Πολιτών.
Στις βουλευτικές εκλογές του 2016 εκλέχτηκε για πρώτη φορά βουλευτής στην Εκλογική Περιφέρεια Αμμοχώστου με τη Συμμαχία Πολιτών. Ωστόσο, από τις 2 Φεβρουαρίου 2018 αποτελεί ανεξάρτητη βουλευτή, καθώς αποχώρησε από τη Συμμαχία Πολιτών, διαφωνώντας με την απόφαση του κόμματος της για ψήφο κατά συνείδηση στον β΄ γύρο των προεδρικών εκλογών του 2018, καταγγέλλοντας «απόφαση για φίμωση της διαφορετικής άποψης».
Ως βουλευτής, είναι μέλος της Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού, της Κοινοβουλευτικής Επιτροπής Μεταφορών, Επικοινωνιών και Έργων, της Κοινοβουλευτικής Επιτροπής Οικονομικών και Προϋπολογισμού, της Κοινοβουλευτικής Επιτροπής Παρακολουθήσεως Σχεδίων Αναπτύξεως και Ελέγχου Δημόσιων Δαπανών, της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων και της Ad Hoc Κοινοβουλευτικής Επιτροπής για την Αναθεώρηση και τον Εκσυγχρονισμό του Κανονισμού της Βουλής.

Άλλες δραστηριότητες

Το 2005, σε ηλικία 19 ετών, συμμετείχε στα καλλιστεία Κύπρου κερδίζοντας τον τίτλο της Miss Carlsberg (3η θέση).
Π.Α.Ο.Κ. (υδατοσφαίριση)

Ιστορία

Το 1989 ο παλαίμαχος πολίστας του ΠΑΟΚ Δημήτρης Θωμόπουλος ιδρύει το γυναικείο τμήμα πόλο. Η ομάδα συμμετείχε αρχικά στη Γ' Εθνική κατηγορία το 1990 και την επόμενη χρονιά εξασφάλισε την άνοδο στη Β' εθνική. Εκεί διανύει μια εξίσου επιτυχημένη χρονιά και τερματίζοντας στη δεύτερη θέση, προβιβάζεται στην Α' Εθνική. Οι κολυμβήτριες του ΠΑΟΚ έσπευσαν να ενταχθούν στην ομάδα πόλο όμως την επόμενη χρονιά η ομάδα υποβιβάστηκε και πάλι στη Β' Εθνική.
Το 1995 ο ΠΑΟΚ αγωνίζεται και πάλι στην Α' Εθνική και την περίοδο 1996-97 διανύει μια από τις πιο επιτυχημένες περιόδους καταλαμβάνοντας την 6η θέση. Την επόμενη περιόδο υποβιβάστηκε στην Α2 όμως εκεί πραγματοποίησε μια εξαιρετική χρονιά και επέστρεψε αήττητος στην Α1. Το 2000 υποβιβάζεται και πάλι.
Το 2001 υπήρξε χρονιά ανανέωσης για τον ΠΑΟΚ. Η Σ.Σιδηροπούλου υπήρξε η κορυφαία πολίστρια το διάστημα εκείνο και η ομάδα τερμάτισε 3η στην Α2. Το 2003 προβιβάστηκε και πάλι στην Α1, όπου το 2004 τερμάτισε στην 6η θέση.
Ερμενγκόλ Β΄ του Ουρζέλ

Βιογραφία

Όντας ακόμη ανήλικος κατά τον θάνατο του πατέρα του, ξεκίνησε την βασιλεία του υπό την προστασία του θείου του, Ραμόν Μπορέλ, Κόμη της Βαρκελώνης, μέχρι το 1018.
Με την βοήθεια του θείου του, ο Ερμενγόλ επιτέθηκε επιτυχώς εναντίον των εδαφών υπό μουσουλμανική κατοχή που βρίσκονταν στα νότια της κομητείας κατακτώντας το Μοντμαγάστρε, Αλός, Μαλαγάστρε, Ρουμπιό, και Αρτέζα. Κατά το 1015, ο Ερμενγόλ, Επίσκοπος του Ουρζέλ αποφάσισε να εποικίσει την περιοχή της Γκισόνα. Το 1034, ο Αρνάου Μιρ ντε Τοστ επανέκτησε το κάστρο του Άζε. Οι εμίρηδες του βασιλείου τάιφα της Σαραγόσα και της Λέριδα παραχώρησαν επίσης εδάφη, στην κομητεία και την επισκοπή του Ουρζέλ.
Ο Ερμενγκόλ Β΄ πραγματοποίησε προσκύνημα στους Αγίους Τόπους και πέθανε το 1038 στην Ιερουσαλήμ.
Βαλδουίνος της Αντιόχειας

Βιογραφία

Ήταν ο μόνος γιος του Ραϋνάλδου και της Κωνσταντίας των Ωτβίλ πριγκίπισσας της Αντιόχειας. Η ετεροθαλής αδελφή του Μαρία των Πουατιέ είχε παντρευτεί τον Μανουήλ Α΄ Κομνηνό Αυτοκράτορα των Ρωμαίων.
Η άποψη ότι είναι γιος του Ραϋνάλδου είναι του ιστορικού Μπέρναρντ Χάμιλτον, ενώ ο Στήβεν Ράνσιμαν θεωρεί πατέρα του τον Ραϋμόνδο των Πουατιέ, πρώτο σύζυγο της Κωνσταντίας.
Ήταν σύμμαχος του Αυτοκράτορα στις μάχες του εναντίον των Σελτζούκων και ένας από τους πιο έμπιστους συμβούλους του. Ήταν ο μόνος διοικητής με Δυτική καταγωγή και το τμήμα που διοικούσε, υπεύθυνο για τις πολιορκίες και τις αποσκευές, απετελείτο κυρίως από Δυτικούς μισθοφόρους. Ανέλαβε τη δεξιά πτέρυγα το 1176 στη μοιραία μάχη του Μυριοκέφαλου. Όταν η στρατιά πλησίαζε το στενό πέρασμα Τσιμπρίτση, οι Σελτζούκοι επιτέθηκαν στους στρατιώτες που βάδιζαν. Ο Βαλδουίνος, που ήταν επικεφαλής προμηθειών Ιππικού, επιτέθηκε στους Σελτζούκους από τους γύρω λόφους για αντιπερισπασμό, αλλά περικυκλώθηκε και σκοτώθηκε με όλους τους άνδρες του.
Ο ιστορικός Νικήτας Χωνιάτης, περιγράφει πώς ξεκίνησε η άτυχη μάχη: "Ο Μανουήλ Α΄ σε ένα πολεμικό Συμβούλιο που συνήλθε βιαστικά, ανακοίνωσε αιφνίδια την αποχώρησή του. Ο στρατηγός διοικητής Ανδρόνικος Κοντοστέφανος αντιτέθηκε έντονα και το ίδιο έκανε μετά και ένας στρατιώτης, που είχε ακούσει τη συζήτηση: πλησίασε τον Αυτοκράτορα και του είπε πως, αν εγκαταλείψει το στρατόπεδο, η απώλεια του στρατού θα οφείλεται στην απόφασή του αυτή. Τότε ο Μανουήλ Α΄ παρέμεινε."
Ταρώ

Το Ταρώ (παλαιότερα γνωστό ως trionfi και αργότερα ως Tarocchi ή Ταρώ) είναι ένα πακέτο από τραπουλόχαρτα, που χρησιμοποιούνταν από τα μέσα του 15ου αιώνα σε διάφορα μέρη της Ευρώπης για παιχνίδια όπως το ιταλικό tarocchini, το γαλλικό ταρώ και το αυστριακό Königrufen . Πολλά από αυτά τα παιχνίδια καρτών ταρώ εξακολουθούν να παίζονται και σήμερα. Στα τέλη του 18ου αιώνα, οι κάρτες Ταρώ άρχισαν να χρησιμοποιούνται παράλληλα για μαντεία με τη μορφή ταρωλογίας και χαρτομαντείας και στη συνέχεια, αναπτύχθηκαν ειδικές τράπουλες για τέτοιους απόκρυφους σκοπούς.
Φαμίλα Αιτωλοακαρνανίας

Γεωγραφία - Ιστορία

Η Φαμίλα είναι κτισμένη στις δυτικές πλαγιές του βουνού Ριγάνι (ή Ορίγανον) και βρίσκεται Β - ΒΔ της Ναυπάκτου σε απόσταση 28 χλμ. από αυτήν. Το χωριό αναφέρεται, την περίοδο της τουρκοκρατίας, με το όνομα Κλεφτάλωνο αλλά και Φαμήλα. Συστάθηκε ως κοινότητα Φαμήλας το 1912 και το όνομά της διορθώθηκε σε Φαμίλα το 1940. Το όνομα προέρχεται από την λατινική λέξη familia (ιταλ. famiglia) δηλαδή οικογένεια ή σύνολο από οικογένειες με κοινή καταγωγή που μένουν μαζί στο ίδιο μέρος. Στη Φαμίλα και στα γύρω χωριά της περιοχής έδρασε ο αρματωλός Θανάσης Σακαρέλος που την περίοδο 1816 - αρχές 1821 ήταν καπετάνιος του Βενέτικου. Τη δεκαετία του 1950, μετά τις απαλλοτριώσεις των πεδινότερων και ευφορότερων εκτάσεων στον χείμαρρο Πόριαρη, πολλοί κάτοικοι του χωριού μετακινήθηκαν και έφτιαξαν σπίτια στα χωράφια τους, δημιουργόντας τους έτσι δύο νέους οικισμούς τον Πλατανιά και τον Καρκανιά.
2718 Χάντλεϋ

Φυσικά χαρακτηριστικά

Η μέση διάμετρος του Χάντλεϋ εκτιμάται σε 25,97 χιλιόμετρα, ενώ το γεωμετρικό άλβεδό του είναι 0,0547.
Βόρειος Ευβοϊκός κόλπος

Ο Βόρειος Ευβοϊκός κόλπος είναι ένας από τους δύο μεγάλους κόλπους που σχηματίζονται ανάμεσα στην Εύβοια και την Στερεά Ελλάδα. Ο κόλπος καταλήγει στο στενό του Ευρίπου στην περιοχή της Χαλκίδας, όπου ενώνονται τα νερά του με τα νερά του Νότιου Ευβοϊκού. Ο Βόρειος Ευβοϊκός δεν έχει πολλά νησιά στο εσωτερικό του. Στην είσοδό του βρίσκεται η συστάδα Λιχάδες ενώ στην δυτική του ακτή κοντά στην Αταλάντη υπάρχουν οι νησίδες Γάιδαρος και Αταλαντονήσι.
Tcsh

Το tcsh είναι ένα κέλυφος του Unix βασισμένο στο κέλυφος C (C shell, csh) και συμβατό με αυτό. Πρακτικά είναι το κέλυφος C με προγραμματιζόμενη συμπλήρωση γραμμών εντολών, διόρθωση γραμμής εντολών και κάποια άλλα χαρακτηριστικά.

Ιστορία

Το γράμμα 't' στη λέξη 'tcsh' προέρχεται από το T του TENEX, ενός λειτουργικού συστηματος που ενέπνευσε τον Ken Greer, το δημιουργό του tcsh, με τη δυνατότητα συμπλήρωσης των γραμμών εντολών του. Ο Ken Greer δούλεψε πάνω στο  tcsh στα τέλη της δεκαετίας του 1970 στο Πανεπιστήμιο Carnegie Mellon. Ο Paul Placeway από το πανεπιστήμιο του Οχάιο συνέχισε τη δουλειά στη δεκαετία του 1980 και από τότε στη συντήρησή του έχουν συμμετάσχει πολλοί προγραμματιστές. Ο Wilfredo Sanchez, ο πρώην κύριος προγραμματιστής του Mac OS X, εργάστηκε στο tcsh στις αρχές της δεκαετίας του 1990 στο MIT.

Διάδοση

Οι αρχικές εκδόσεις του Mac OS X διανέμονταν με το tcsh σαν κύριο κέλυφος, αλλά προεπιλεγμένο για νέους λογαριασμούς χρηστών ήταν το bash από την έκδοση 10.3 (ακόμα παρέχεται το tcsh, και η ενημέρωση του λειτουργικού δεν αλλάζει το κέλυφος των λογαριασμών που υπάρχουν ήδη). Η υλοποίηση του Project Athena του πανεπιστημίου της Αϊόβα χρησιμοποιεί το tcsh σαν το προεπιλεγμένο κέλυφος, αν και οι χρήστες μπορούν να το αλλάξουν.
Το tcsh είναι το προεπιλεγμένο κέλυφος του FreeBSD και των απογόνων του όπως το DragonFly BSD, το PC-BSD και το DesktopBSD.
Pratidin Time

Το Pratidin Time (Ασσαμικά: প্ৰতিদিন টাইম) είναι 24ωρο ειδησεογραφικό κανάλι στα ασσαμικά. Το πρόγραμμα του καναλιού περιλαμβάνει διάφορα προγράμματα ενημέρωσης και ψυχαγωγίας, αθλητικά, ψυχαγωγία, lifestyle, showbiz, μόδα, την εκπαίδευση και άλλα.

Ιστορία

Το Pratidin Time ξεκίνησε ως "News Time Assam" στις 25 Δεκεμβρίου 2010 στο Ουλουμπάρι του Γκουουαχάτι. Ανήκε στην Brand Value Communications Ltd με έδρα την Καλκούταενώ η εταιρεία ανήκει στον Rose Valley Group of Companies. Το 2015, το κανάλι εξαγοράστηκε από τον όμιλο Pratidin και επανακυκλοφόρησε ως Pratidin Time.

Μέσα κοινωνικής δικτύωσης

Τον Αύγουστο του 2015, το κανάλι προκάλεσε διαμάχη στα μέσα κοινωνικής δικτύωσης, για μια αναφορά που μετέδωσε σχετικά με "ημίγυμνες γυναίκες, καλώντας ότι πραγματοποιούσαν καλοκαιρινή ενόχληση που ήταν αντίθετη με την τοπική κουλτούρα. Μετά την τεράστια οργή στο διαδίκτυο, το κανάλι αφαίρεσε το συγκεκριμένο βίντεο από το επίσημο κανάλι του στο YouTube, το οποίο ανέβηκε τον Μάιο του 2015. Ωστόσο, ένα αντίγραφο με υπότιτλους στα αγγλικά έγινε δημοφιλές σε ιστότοπους κοινωνικής δικτύωσης. Υπήρξε επίσης μια διαδικτυακή αίτηση στον Επικεφαλής Υπουργό του Ασσάμ Ταρούν Γκογκόι να επιβάλει υπεύθυνη δημοσιογραφία, που υποστηρίζεται από πολλούς, συμπεριλαμβανομένων των Αντίλ Χουσσάιν και Ρατζνί Μπασουματάρι.
Το Pratidin Time έχει προκαλέσει οργή, αφού πρόβαλε ένα βίντεο για το πώς προκλητικά ντυμένες γυναίκες δημιουργούν ενόχληση στους δρόμους του Γκουουαχάτι. Η όλη διαμάχη ξεκίνησε ενώ μετέδωσε βίντεο με τίτλο "Ημίγυμνες Κοπέλες: η Καλοκαιρινή Ενόχληση" στο YouTube.